UNE: Asylsøknaden skal behandles i Norge
Her sitter de i snøen på Storskog, på grensen mellom Norge og Russland, den 28.november i fjor. Kvinnene er tre av i alt 26 Storskog-flyktninger som til nå har fått medhold i Utlendingsnemnda, UNE. Der hvor UDI ville nekte å realitetsbehandle deres asylsøknad, har UNE snudd vedtaket og pålagt UDI å realitetsbehandle deres asylgrunnlag. – Nå har de syriske kvinnene endelig fått medhold i det vi hele tiden har bedt om. Allerede 28.november var det klart at kvinnene risikerte retur til Syria, sier kvinnenes advokat Marit Vik, til VG. VG-spesial: Europas nye murer I mellomtiden har minst 800 Storskog-flyktninger forsvunnet fra norske mottak. VG har møtt en av dem i Berlin.De tre kvinnene som satt seg ned på grensen er en mor og to døtre i 20-årene, kristne syriske borgere fra byen Homs, opprørshovedstaden som er lagt i ruiner etter år med intens krigføring. Ifølge advokat Vik reiste de gjennom Russland med et engangs transittvisum. Da de kom til Storskog 28.november i fjor, ble de forsøkt returnert av norske myndigheter. Fire dager tidligere hadde politiet og utlendingsmyndighetene fått nye instrukser fra regjeringen etter at Stortinget i all hast hadde endret utlendingsloven: Lovendringen ga myndighetene rett til å nekte å ta imot og realitetsbehandle søknader om asyl fra personer som allerede har lovlig opphold i Russland. Eneste unntak fra denne regelen var om det var reell fare for forfølgelse i Russland.Med transittvisum for en gjennomreise i Russland, ville de russiske grensevaktene ikke ta tilbake de tre kvinnene, slik norske myndigheter ønsket. Til slutt satte mor og døtre seg ned mellom grensebommene. Der ble de sittende i vinterkulda fram til norske myndigheter slapp dem tilbake. For å hindre nye forsøk på utsendelse gikk advokat Marit Vik til domstolene, men i Oslo byfogdembede fikk staten medhold. Byfogden mente Russland var et trygt returland for de tre kvinnene. Denne avgjørelsen ble anket til Borgarting lagmannsrett. Da bestemte UNE at søknadene likevel skal realitetsbehandles i Norge. Les også: Slik ville regjeringen dobbelt-stenge russergrensen– Hensikten med søksmålet var å prøve lovligheten av Storskog-instruksen, sier Vik. UNEs avgjørelse om å likevel realitetsbehandle de tre kvinnenes asylsøknad, fører til at det ikke blir noe ankebehandling i lagmannsretten. – Vi vet at det er syrere som senere er blitt sendt tilbake til Russland, som er returnert til Syria. Vi vet også at Russland forsøkte å sende tilbake flyktninger til Jemen, men at dette ble stoppet ved at de ble hentet tilbake til Norge, sier Marit Vik. – Er det Stortingets hastevedtak som nå blir overprøvd av UNE? – Lovendingen i seg selv skulle sikre retten til å søke asyl, men instruksen ble altfor snever. Så lenge vi vet at de ikke vil få tilgang til noe fungerende asylsystem i Russland, så er det et brudd på folkeretten å sende dem tilbake, sier Vik.UNE opplyser at de har behandlet klager på vegne av 258 Storskog-flyktninger som har begjært realitetsbehandling etter avslag i UDI. Så langt har 26 fått medhold i UNE.
De tre syriske kvinnene satte seg ned mellom grensebommene på Storskog, da politiet ville returnere dem til Russland. Nå har Utlendingsnemnda bestemt at deres asylsøknader likevel skal behandles i Norge.